മംഗളയെ കാട്ടിലേക്ക് വിടുന്നത് വൈകും കുമളി: പെരിയാര് കടുവ സങ്കേതത്തിനുള്ളില് ഉപേക്ഷിക്കപ്പെട്ട നിലയില് കണ്ടെത്തിയ കടുവാക്കുട്ടി മംഗളയ്ക്ക് കണ്ണിന്റെ കാഴ്ചയ്ക്ക് തകരാറുള്ളതിനാല് കാട്ടിലേക്കുള്ള മടക്കം വൈകും. നിലവില് ഇരതേടല് പരിശീലനത്തിനായി പ്രത്യേകം സജ്ജീകരിച്ച കൂട്ടില് കഴിയുകയാണ് ഒരു വയസ് പ്രായമുള്ള മംഗള. തിമിരത്തിന്റെ ലക്ഷണങ്ങളാണ് കടുവാക്കുട്ടി കാണിക്കുന്നതെന്നാണ് വനംവകുപ്പിന്റെ പ്രാഥമിക നിഗമനം. മംഗളയുടെ കണ്ണിന്റെ തകരാര് കണ്ടെത്തണമെന്നും വിദഗ്ദ്ധ ചികിത്സ വേണമെന്നും ആവശ്യപ്പെട്ട് പെരിയാര് ഈസ്റ്റ് ഡിവിഷന് ഡെപ്യൂട്ടി ഡയറക്ടര് ചീഫ് വൈല്ഡ് ലൈഫ് വാര്ഡന് കത്തയച്ചു. മംഗളയുടെ സംരക്ഷണത്തിനായുള്ള കമ്മിറ്റി വിദഗ്ദ്ധരെ ഉള്പ്പെടുത്തി വിപുലീകരിക്കണമെന്നും കത്തില് ആവശ്യപ്പെട്ടിട്ടുണ്ട്. കാഴ്ചയ്ക്ക് തകരാര് കണ്ടെത്തിയതിനെ തുടര്ന്ന് ഡോക്ടര്മാരുടെ പ്രത്യേക സംഘം കഴിഞ്ഞമാസം കടുവയെ പരിശോധിക്കുന്നതിനായി തീരുമാനിച്ചിരുന്നു. എന്നാല് കനത്ത മഴയെ തുടര്ന്ന് ഇത് മാറ്റി വയ്ക്കുകയായിരുന്നു. പരിശോധനയ്ക്കുള്ള പുതിയ തീയതി തീരുമാനമായിട്ടില്ല. ഇക്കാര്യത്തില് അന്തിമ തീരുമാനമെടുക്കുക ചീഫ് വൈല്ഡ് ലൈഫ് വാര്ഡനാണ്. തിമിരമാണോ അതോ മറ്റെന്തെങ്കിലും കാരണം മൂലമാണോ കാഴ്ചയ്ക്ക് തകരാര് എന്നത് പരിശോധനയിലൂടെ മാത്രമെ കണ്ടെത്താനാകൂ എന്നതാണ് വിദഗ്ധ സംഘം പറയുന്നത്. ഇതിനായി കടുവയെ മയക്കി കിടത്തിയ ശേഷം വിശദമായി പരിശോധിക്കണം. കേരള തമിഴ്നാട് അതിര്ത്തിയിലെ മംഗളാദേവി ക്ഷേത്രത്തിന് സമീപത്ത് നിന്നാണ് അവശനിലയില് കഴിഞ്ഞ നവംബറില് രണ്ട് മാസം പ്രായമുള്ള പെണ് കടുവാക്കുട്ടിയെ കണ്ടെത്തുന്നത്. കഴിഞ്ഞ ജൂലായ് 29ന് കടുവാക്കുട്ടിയെ ഇരപിടിക്കാന് പരിശീലനം നല്കുന്നതിന് പ്രത്യേകം സജ്ജീകരിച്ച കൂട്ടിലേയ്ക്ക് മാറ്റിയിരുന്നു. മനുഷ്യനുമായി അടുത്ത് ജീവിക്കുന്നതിനാല് കടുവയെ കാട്ടിലേക്ക് പൂര്ണമായും തുറന്ന് വിടുന്നതിനും തടസങ്ങളുണ്ട്.